សាលាក្តី​ខ្មែរក្រហម​ថា​ វៀតណាម​និង​ថៃ​មិន​សហការ​លើ​សំណុំ​រឿង​០០៣ ​និង ​០០៤
សំណុំ​រឿង​០០៣ ​និង​០០៤​មាន​ការ​ចោទ​ប្រកាន់​ចំពោះ​ការ​រំលោភ​ធ្ងន់ធ្ងរ​លើ​​ច្បាប់​ជាតិ ​និង​អន្តរជាតិ ​​ទាក់​ទងនឹង​ការ​សម្លាប់​មនុស្ស​ជាច្រើន​នៅ​ចន្លោះ​ខែ​មេសា​ ឆ្នាំ​១៩៧៥​ដល់ខែ​មករា​ឆ្នាំ​១៩៧៩។​
វ៉ាស៊ីនតោន — សហចៅក្រមស៊ើបអង្កេតអន្តរជាតិនៃសាលាក្តីកាត់ទោសខ្មែរក្រហមបានបង្ហាញឲ្យដឹងថា ប្រទេសវៀតណាមនិងប្រទេសថៃមិនទាន់បានផ្តល់កិច្ចសហការក្នុងការស៊ើបអង្កេតសំណុំរឿងចម្រូងចម្រាសបន្ថែម០០៣ និង០០៤ ដើម្បីស្វែងរកយុត្តិធម៌ចំពោះការកាប់សម្លាប់ពលរដ្ឋខ្មែរស្លូតត្រង់កាលពីទសវត្សរ៍១៩៧០ទេ។ សេចក្តីថ្លែងការណ៍មួយរបស់លោក ម៉ាក ហាម៉ុន សហចៅក្រមស៊ើបអង្កេតអន្តរជាតិដែលបានដាក់ពាក្យលាឈប់ពីតំណែង បានបញ្ជាក់ថា លោកបានស្នើសុំពីប្រទេសវៀតណាម និងថៃតាំងពីថ្ងៃទី១៥ខែវិច្ឆិកាឆ្នាំ២០១៣ ដោយលិខិតបីច្បាប់។ តែរហូតមកដល់ពេលនេះ ប្រទេសទាំងពីរមិនបានផ្តល់ជូនទេ។ សហចៅក្រមស៊ើបអង្កេតម៉ាក ហាម៉ុន បានបញ្ជាក់ក្នុងសេចក្តីថ្លែងការណ៍ដដែលថា លោកចង់ឲ្យប្រទេសទាំងពីរជួយ ជ្រោមជ្រែងផ្តល់ឯកសារពាក់ព័ន្ធនឹងកិច្ចការស៊ើបសួរ និងផ្តល់លទ្ធភាពចូលពិនិត្យ មើលបណ្ណសារដែលអាចមានឯកសារទាំងឡាយពាក់ព័ន្ធនឹងសំណុំ រឿងទាំងពីរនេះ។ លោកនេត្រ ភក្ត្រា អ្នកនាំពាក្យសាលាក្តី បានបញ្ជាក់ថា សហចៅក្រមស៊ើបអង្កេតបានស្នើសុំឲ្យប្រទេសវៀតណាម និងថៃអនុវត្តឲ្យបានពេញលេញតាមសំណើសុំឲ្យមានការជួយជ្រោមជ្រែងនេះ។ សំណុំរឿង០០៣ និង០០៤មានការចោទប្រកាន់ចំពោះការរំលោភធ្ងន់ធ្ងរលើច្បាប់ជាតិ និងអន្តរជាតិ ទាក់ទងនឹងការសម្លាប់មនុស្សជាច្រើននៅចន្លោះខែមេសា ឆ្នាំ១៩៧៥ដល់ខែមករាឆ្នាំ១៩៧៩។ «ដោយសារតែកិច្ចខិតខំប្រឹងប្រែងនេះមិនទាន់ទទួលបានផ្លែផ្កានៅឡើយនោះ អញ្ចឹងហើយបានជាសហចៅក្រមស៊ើបអង្កេតអន្តរជាតិបានស្នើសុំឲ្យប្រទេសវៀតណាមហើយនឹងប្រទេសថៃហ្នឹងអនុវត្តឲ្យបានពេញលេញតាមសំណើសុំការជួយជ្រោមជ្រែងចាំបាច់ទាំងឡាយដើម្បីជាផលប្រយោជន៍ក្នុងការស្វែងរកយុត្តិធម៌»។ ក្រុមមន្ត្រីតុលាការពុំបានបញ្ជាក់លម្អិតថា តើឯកសារអ្វីខ្លះដែលសហចៅក្រមស៊ើបអង្កេតអន្តរជាតិនៃតុលាការខ្មែរក្រហមបានស្នើសុំពីប្រទេសវៀតណាមនិងថៃនោះទេ។ សំណុំរឿង០០៣ និង០០៤មានការចោទអំពីការរំលោភធ្ងន់ធ្ងរលើច្បាប់ជាតិ និងច្បាប់អន្តរជាតិទាក់ទងនឹងការសម្លាប់មនុស្សជាច្រើននៅចន្លោះខែមេសាឆ្នាំ១៩៧៥ ដល់ខែមករាឆ្នាំ១៩៧៩។ សហចៅក្រមស៊ើបអង្កេតមានសិទ្ធិធ្វើការស្នើសុំជំនួយតាមវិធានផ្ទៃក្នុងសាលាក្តី និងតាមកិច្ចព្រមព្រៀងរវាងអ.ស.ប. និងប្រទេសកម្ពុជា។ សំណុំរឿងនេះមានជនសង្ស័យ៤នាក់ដែលគេសន្មត់ថា ជាសំណុំរឿងចុងក្រោយ។ ជនសង្ស័យទាំងនោះគឺជាអតីតកម្មាភិបាលខ្មែរក្រហមថ្នាក់កណ្តាល គឺលោកអោ អាន ហៅតាអាន លោកយឹម ទិត ហៅតាទិត និងអ្នកស្រីអ៊ឹម ចែមក្នុងសំណុំរឿង០០៤ និង លោកមាស មុតក្នុងសំណុំរឿង០០៣។ សហចៅក្រមស៊ើបអង្កេតបរទេសបានខកខានមិនបាននាំខ្លួនជនសង្ស័យនិងជនត្រូវចោទមកសាកសួរដើម្បីបិទបញ្ចប់ការស៊ើបអង្កេតទេ ដោយសារអ្វីមួយ ដែលគេដឹងថា គ្មានការសហការពីភាគីកម្ពុជា។ សាលាក្តីខ្មែរក្រហមកំពុងកាត់ទោសសំណុំរឿង០០២ វគ្គ២ ដែលពាក់ព័ន្ធនឹងមេដឹកនាំខ្មែរក្រហមកំពូលពីររូប ដែលកំពុងរស់រានមានជីវិតគឺនួន ជា បងធំទី២ និងខៀវ សំផន អតីតប្រមុខរដ្ឋ។ ជនទាំងពីរត្រូវកាត់ទោសដាក់គុកមួយជីវិត និងបន្តការកាត់ទោសពីបទឧក្រិដ្ឋកម្មប្រឆាំងនឹងមនុស្សជាតិ និងជាប់ពាក់ព័ន្ធ នឹងបទឧក្រិដ្ឋកម្មសង្គ្រាម ឧក្រិដ្ឋកម្មប្រល័យពូជសាសន៍ និងបទឧក្រិដ្ឋកម្មមួយចំនួនទៀត ដែលធ្វើឲ្យពលរដ្ឋខ្មែរជាង១លាន៧សែននាក់ស្លាប់ ក្នុងសម័យ ខ្មែរក្រហមនៃរបបកម្ពុជាប្រជាធិបតេយ្យ ចន្លោះឆ្នាំ១៩៧៥ដល់ឆ្នាំ១៩៧៩៕